Garsfontein-moorde: Polisie maak deurbraak | Maroela Media
Die polisie het 'n deurbraak in hul ondersoek gemaak nadat 'n gesin twee weke gelede by hul huis in Garsfontein in die ooste van Pretoria aangeval en twee susters vermoor is.
Kapt. Ilze Jones, woordvoerder van die Garsfontein-polisie, het gesê die deurbraak het gekom met die inhegtenisneming van 'n 37-jarige man Donderdag in Vosloorus aan die Oos-Rand.
"Die polisie is warm op die spoor van nog twee verdagtes wat in verband met die moord- en huisroofsaak gesoek word," het sy gesê.
Sy het gesê meer inligting oor die verdagtes kan nie in die stadium bekend gemaak word nie aangesien dit die ondersoek, wat in 'n sensitiewe stadium is, kan belemmer.
Die verdagte het Maandag in die Pretoria-landdroshof verskyn. Die saak is uitgestel vir nadere ondersoek. Hy bly in aanhouding.